**Sažetak poziva**

„Poboljšanje vodno-komunalne infrastrukture aglomeracija Nin-Privlaka-Vrsi“

(Projekt Nin – Privlaka - Vrsi)

1. Cilj (ako je primjenjivo, svrha i namjena) poziva

Cilj ovog postupka je usklađivanje aglomeracija Nin - Privlaka - Vrsi s Okvirnom direktivom o vodama (2000/60/EC) i Direktivom o pročišćavanju komunalnih otpadnih voda (91/271/EEZ) kako bi se postiglo i očuvalo dobro stanje voda radi zaštite života i zdravlja ljudi, te zaštite vodnih i o vodi ovisnih ekosustava.

Projekt obuhvaća izgradnju 102,1 km kanalizacijske mreže i 34 crpne stanice, mjestimičnu sanaciju vodovodne mreže (ukupno 31,8 km) te izgradnju UPOV-a Grgur (kapaciteta 26.000 ES, II. stupanj) s novim podmorskim ispustom (1,2 km + 3,2 km).

Projektom se doprinosi ostvarivanju specifičnog cilja 6ii2: *Razvoj sustava prikupljanja i obrade otpadnih voda s ciljem doprinosa poboljšanju stanja voda* doprinoseći većoj stopi priključenosti stanovništva na javne sustave odvodnje i većoj količini otpadne vode koja se pročišćava na odgovarajućoj razini nakon prikupljanja Operativnog programa „Konkurentnost i kohezija“ te provedbi obveza preuzetih tijekom procesa pregovora za pristupanje Republike Hrvatske u EU sadržanih u Ugovoru o pristupanju Republike Hrvatske Europskoj uniji te prenesenih u Višegodišnji program gradnje komunalnih vodnih građevina za razdoblje 2014.-2023.

1. Ukupna raspoloživa sredstva

Ukupna raspoloživa bespovratna sredstva iz Kohezijskog fonda za projekt „Poboljšanje vodno-komunalne infrastrukture aglomeracija Nin-Privlaka-Vrsi“ iznose 224.974.341,34 HRK.

1. Raspoloživa sredstva po prijavitelju (min. – maks. iznos ako je relevantno)

Nije primjenjivo.

1. Predviđeni intenzitet potpore

Maksimalna stopa sufinanciranja sredstvima KF-a iznosi 85% od iznosa prihvatljivih izdataka. Za projekte koji ostvaruju prihode, iznos prihvatljivih izdataka utvrđuje se na temelju financijskog jaza izračunatog u skladu s metodološkim smjernicama sadržanim u Vodiču za izradu analize troškova i koristi odnosno u skladu su s delegiranim aktima Komisije iz članka 61. stavka 3. Uredbe (EU) br. 1303/2013. Stopa sufinanciranja za projekt „Poboljšanje vodno-komunalne infrastrukture aglomeracija Nin-Privlaka-Vrsi“ iznosi 70,80%.

Preostali dio sufinanciranja čini nacionalna komponenta sufinanciranja koja se određuje prema modelu određenom Višegodišnjim programom gradnje komunalnih vodnih građevina koji je donijela Vlada RH (Odluka o donošenju Višegodišnjeg programa gradnje komunalnih vodnih građevina; „Narodne novine“, broj 117/2015).

1. Prihvatljivi prijavitelji

Sukladno Operativnom programu „Konkurentnost i kohezija“ prihvatljivi prijavitelji unutar investicijskog prioriteta 6ii su javni isporučitelj vodnih usluga, a to je u konkretnom slučaju Vodovod Vir d.o.o., Vir.

1. Prihvatljive aktivnosti

Aktivnosti koje su prihvatljive za financiranje kako bi se postigao specifični cilj Poziva su:

* mjere kojima se osigurava opskrba kvalitetnom vodom za piće rekonstrukcijom, odnosno sanacijom, mreža opskrbe vode za piće;
* mjere kojima se povećava priključenost stanovništva na javne sustave odvodnje izgradnjom/obnovom/nadogradnjom javnih sustava odvodnje (uključujući nabavu opreme za čišćenje mreže te otkrivanje i saniranje propusnosti, vozila za čišćenje septičkih jama i druge povezane opreme potrebne za pravilno funkcioniranje sustava odvodnje);
* izgradnja uređaja za pročišćavanje otpadnih voda;
* mjere nadzora građevinskih radova te promidžbe i vidljivosti projekta.

1. Geografska ograničenja (ako je primjenjivo)

Projekt se provodi na području Zadarske županije konkretnije na području aglomeracija Nin-Privlaka-Vrsi, a koje obuhvaćaju 11 naselja (Grbe, Nin, Ninski Stanovi, Žerava, Poljica-Brig, Zaton, Privlaka, Sabunike, Vrsi, Mulo i Zukve).

1. Administrativni podaci (rok, oblik i mjesto (ako je relevantno) podnošenja)

S obzirom da se radi o dodjeli bespovratnih sredstava za strateški projekt rok podnošenja nije definiran.